Sag C-319/14

B & S Global Transit Center BV

mod

Staatssecretaris van Financiën

(anmodning om præjudiciel afgørelse indgivet af Hoge Raad der Nederlanden)

»Præjudiciel forelæggelse — EF-toldkodeks — forordning (EØF) nr. 2913/92 — artikel 203 og 204 — proceduren for ekstern fællesskabsforsendelse — forordning (EØF) nr. 2454/93 — artikel 365, 366 og 859 — toldskyldens opståen — spørgsmålet, om der foreligger unddragelse fra toldtilsyn — manglende opfyldelse af en forpligtelse — undladelse af at bringe forsendelsesproceduren til ophør — udførsel af varer fra Den Europæiske Unions toldområde«

Sammendrag – Domstolens dom (Femte Afdeling) af 29. oktober 2015

Toldunion — toldskylds opståen ved indførsel, når en importafgiftspligtig vare unddrages toldtilsyn — rækkevidde — varer, der er henført under en procedure for ekstern forsendelse, som ikke frembydes for bestemmelsestoldstedet — varer, der har forladt Unionens toldområde — manglende fremlæggelse af tolddokumenter fra tredjelandet, hvorved godtgøres, at forsendelsesproceduren er ophørt — toldskylds opståen

(Rådets forordning 2913/92, som ændret ved forordning nr. 1791/2006, art. 37, stk. 1, art. 203 og 204; Kommissionens forordning nr. 2454/93, art. 365, stk. 3, og art. 366, stk. 2 og 3)

Artikel 203 og 204 i forordning nr. 2913/92 om indførelse af en EF-toldkodeks, som ændret ved forordning nr. 1791/2006, skal fortolkes således, at en misligholdelse af forpligtelsen til for bestemmelsestoldstedet at frembyde en vare, der er henført under proceduren for ekstern fælleskabsforsendelse, ikke bevirker, at der opstår toldskyld i medfør af forordningens artikel 204, men at den opstår i medfør af nævnte forordnings artikel 203, såfremt den omhandlede vare har forladt Den Europæiske Unions toldområde, og såfremt brugeren af nævnte procedure ikke er i stand til at fremlægge dokumenter i overensstemmelse med artikel 365, stk. 3, i forordning nr. 2454/93 om visse gennemførelsesbestemmelser til forordning nr. 2913/92 i den affattelse, der følger af forordning nr. 993/2001, eller med artikel 366, stk. 2 og 3, i forordning nr. 2454/93 i den affattelse, der følger af forordning nr. 1192/2008.

Begrebet unddragelse fra toldtilsyn, der er indeholdt i artikel 203, stk. 1, i forordning nr. 2913/92, skal nemlig forstås således, at det omfatter enhver handling eller undladelse, som medfører, at den kompetente toldmyndighed hindres i, det være sig blot midlertidigt, at få adgang til en vare, der er undergivet toldmyndighedernes tilsyn, og at gennemføre de kontrolforanstaltninger, som er omhandlet i nævnte forordnings artikel 37, stk. 1. Med henblik på at fastslå, at der er sket unddragelse fra toldtilsyn, er det tilstrækkeligt, at varerne objektivt set har været unddraget eventuel kontrol, uafhængigt af, om denne kontrol faktisk blev foretaget af den kompetente myndighed. Den blotte omstændighed, at varerne har forladt Unionens toldområde, er i øvrigt ikke til hinder for, at en misligholdelse af forpligtelsen til at frembyde disse varer for deres respektive bestemmelsestoldsteder kvalificeres som unddragelse fra toldtilsyn, hvorved der opstår toldskyld på grundlag af artikel 203 i forordning nr. 2913/92. En sådan unddragelse kan således foreligge på trods af, at de omhandlede varer ikke uretmæssigt er indtrådt i Unionens økonomiske kredsløb.

(jf. præmis 28, 29, 34 og 40 samt domskonkl.)